บลจ.ลูกแบงก์แห่ขายกองทุนตราสารหนี้ระยะสั้น
บลจ.ลูกธนาคาร แห่ขายกองทุนตราสารหนี้ระยะสั้นผลตอบแทน 2.9-3.3% ต่อปี
18 ม.ค. 2555

บลจ.ลูกธนาคาร แห่ขายกองทุนตราสารหนี้ระยะสั้นผลตอบแทน 2.9-3.3% ต่อปี 
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บริษัทอยู่ระหว่างเสนอขายกองทุนที่ลงทุนในตราสารหนี้ระยะสั้นอายุ 3 เดือนและ 6 เดือนพร้อมกัน 3 กองทุน มูลค่ารวม 1.7 หมื่นล้านบาท คาดให้ผลตอบแทน 2.9-3.3% ต่อปี เปิดขายถึงวันที่23 ม.ค.นี้ ลงทุนขั้นต่ำ 1 หมื่นบาท
กองทุนเปิดไทยพาณิชย์พันธบัตรรัฐบาล 6M108 อายุ 6 เดือน คาดผลตอบแทน 2.9%ต่อปี ลงทุนในตั๋วเงินคลังสัดส่วน 99.5% กองทุนเปิดไทยพาณิชย์ตราสารหนี้ 3M32 อายุ 3 เดือน คาดผลตอบแทน 3.1% ต่อปี ลงทุนในพันธบัตรรัฐบาลไทยสัดส่วน 55.5% เงินฝากธนาคาร FirstGulf (UAE) และเงินฝากธนาคาร Union National Bank 
กองทุนเปิดไทยพาณิชย์ตราสารหนี้ 6M49 อายุ 6 เดือน คาดผลตอบแทน 3.3% ต่อปี ลงทุนในพันธบัตรรัฐบาลไทยสัดส่วน 31% ที่เหลือฝากเงินธนาคารต่างประเทศอีก 3 แห่ง โดยเงินลงทุนต่างประเทศปิดความเสี่ยงอัตราแลกเปลี่ยนแล้ว
“ด้าน TISCO Wealth ซึ่งเป็นบริการที่ปรึกษาทางการเงินและการลงทุนอย่างครบวงจรของกลุ่มทิสโก้ มองว่า ทิศทางอัตราดอกเบี้ยในช่วงต้นปี 2555 ยังอยู่ในขาลง โดยในการประชุมของคณะกรรมการนโยบายการเงิน (กนง.) ในวันที่ 25 ม.ค.นี้ คาดว่าจะมีมติลดอัตราดอกเบี้ยตลาดซื้อคืนพันธบัตรระยะเวลา 1 วัน ลง 0.25% มาอยู่ที่ 3.00% เพื่อกระตุ้นเศรษฐกิจหลังจากได้รับผลกระทบจากเหตุการณ์น้ำท่วมครั้งรุนแรง 
ภาพรวมการแข่งขันด้านอัตราดอกเบี้ยเงินฝากของสถาบันการเงินต่างๆ แม้จะยังมีต่อเนื่อง แต่จะไม่รุนแรงอย่างที่ผ่านมาและจากทิศทางอัตราดอกเบี้ยขาลงยังทำให้อัตราดอกเบี้ยเงินฝากในตลาดน่าจะปรับตัวลงมาเช่นกัน ดังนั้นผู้ลงทุนที่ต้องการลงทุนที่ความเสี่ยงไม่สูง จึงควรปรับพอร์ตการลงทุนในตราสารหนี้เพิ่มขึ้น โดยให้เลือกลงทุนในตราสารหนี้คุณภาพดี และระยะเวลาลงทุนที่เหมาะสมอยู่ที่ประมาณ 6 เดือน เนื่องจากเป็นระยะเวลาที่ไม่ทำให้เสียโอกาสในการลงทุน และยังเป็นทางเลือกที่ช่วยเพิ่มโอกาสในการรับผลตอบแทนที่สูงกว่าอัตราดอกเบี้ยเงินฝาก
นายสมชัย บุญนำศิริ กรรมการผู้จัดการ บลจ.กรุงไทย (KTAM) เปิดเผยว่า บริษัทจะเปิดจำหน่ายกองทุนเปิดกรุงไทยธนทรัพย์ บี 25 ระหว่างวันที่ 18-24 ม.ค. 2555 อายุ 3 เดือน ลงทุนในตราสารหนี้ในประเทศและฝากเงินสถาบันการเงินในต่างประเทศ ผลตอบแทนประมาณ 3.15% ต่อปี 
นอกจากนี้ อยู่ระหว่างจำหน่ายและรับซื้อคืนรอบใหม่ของกองทุนเปิดกรุงไทยสมาร์ท อินเวส 6 เดือน 4 เปิดขายถึงวันที่ 20 ม.ค.นี้ อายุ 6 เดือน ผลตอบแทน 3.1% ต่อปี 
สำหรับอัตราดอกเบี้ยเงินฝากและตั๋วแลกเงินระยะสั้นของธนาคารพาณิชย์ในประเทศมีแนวโน้มปรับลดลงอีกจาก 2 ปัจจัยหลัก คือ การปรับลดอัตราดอกเบี้ยนโยบายและการโอนหนี้กองทุนเพื่อการฟื้นฟูและพัฒนาระบบสถาบันการเงิน มาอยู่ภายใต้ธนาคารแห่งประเทศไทย ทำให้ภาระการส่งเงินสมทบสถาบันประกันเงินฝากเพิ่มขึ้น รวมถึงการเริ่มเรียกเก็บเงินสมทบจากตั๋วแลกเงิน (B/E) ที่ธนาคารระดมจากผู้ฝากเงินนอกเหนือจากบัญชีเงินฝากปกติ คาดว่าจะส่งผ่านต้นทุนนี้มายังลูกค้าธนาคาร
บลจ.ทิสโก้ขายกองทุนเปิดทิสโก้ ตราสารหนี้เพิ่มค่า 6M1 ถึงวันที่ 23 ม.ค. 2555 อายุ 6 เดือน ลงทุนตราสารหนี้ในและหรือต่างประเทศ